Okresná prokuratúra Humenné 
Štefánikova 1900/69, 066 42 Humenné 1

Sp. zn. : 2 Pv 191/13/7702	Humenné, 16.5.2013
EEČ : 2-55-59-2013

U Z N E S E N I E

Trestná vec:	obvinená XXXXX 
Prečin:	zanedbanie povinnej výživy podľa § 207 ods. 1 Tr. zák.

Rozhodol: 	prokurátorka Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka XXXXX, nar. XXXXX aj napriek tomu, že jej povinnosť prispievať na výživu dieťaťa vyplýva priamo zo zákona o rodine až do doby kým toto nie je schopné samo sa živiť a rozsudkom Okresného súdu v Humennom sp. zn. 12 P 117/2012  zo dňa 27.09.2012  bola zaviazaná prispievať na výživu dcéry po 60,- € mesačne, od novembra 2012 do konca apríla 2013 si  vo Výrave a Myjave na území Slovenskej republiky, ako aj na území Slovinska túto svoju povinnosť úmyselne neplnila aj napriek tomu, že vzhľadom na svoje možnosti a schopnosti  na výživu dcéry  prispievať mohla a tak za uvedené obdobie dlhovala na výživnom sumu 360,- €,  

lebo zanikla trestnosť činu

Odôvodnenie:
Poverený príslušník PZ Obvodného oddelenia PZ v Snine  uznesením  sp. zn. ORP-238/SV-HE-2013 zo dňa 27.03.2013 začal trestné stíhanie a súčasne vzniesol obvinenie XXXXX   pre prečin zanedbania povinnej výživy podľa § 207 ods. 1 Tr. zák..

	XXXXX sa mala trestného činu dopustiť tak, ako je to uvedené vo výrokovej časti tohto uznesenia.
	
	V priebehu vyšetrovania obvinená XXXXX nebola vo veci vypočutá, pretože sa dlhodobo zdržiava  na území Slovinska, kde býva a pracuje.

	K veci bola vypočutá svedkyňa XXXXX, ktorá uviedla, že od novembra 2010 nežije v spoločnej domácnosti so svojimi rodičmi. Jej matka XXXXX sa zdržiava na území Slovinska a otec na území Slovenskej republiky. XXXXX súdu v Humennom sp. zn. 12 P 117/2012 zo dňa 27.09.2012 boli obaja rodičia zaviazaní prispievať na jej výživu po 60,- € mesačne. Otec si túto vyživovaciu povinnosť voči nej plní, no matka na jej výživu neprispieva. Uviedla, že navštevuje strednú školu, je už plnoletá, býva na internáte a okrem výživného od otca a rodinných prídavkov nemá žiaden iný príjem. Je síce pravdou, že netrpí núdzou, no peniaze od matky jej chýbajú.
	Neskôr uviedla, že od exekútora, ktorý bol požiadaný o výkon exekúcie vo vzťahu k matke, dostala dňa 26.03.2013 na svoj účet sumu 273,- €, dňa 02.04.2013 jej bolo zaslané priamo od matky výživné na mesiac apríl v sume 60,- € a následne dňa 03.04.2013 jej bol od matky zaslaný ešte doplatok vo výške 27,- €. Z uvedeného teda vyplýva, že matka v plnom rozsahu vyrovnala dlh na výživnom od novembra 2012 do konca apríla 2013. Svoje tvrdenia potvrdila výpismi z účtu. 

	Z rozsudku Okresného súdu v Humennom sp. zn. 12 P 117/2012 zo dňa 27.03.2011, ktorý nadobudol právoplatnosť dňa 03.11.2012 vyplýva, že rodičia XXXXX boli zaviazaní prispievať na jej výživu po 60,- € mesačne.

	Podľa § 207 ods. 1  Tr. zák.  kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného, potresce sa odňatím slobody až na 2 roky.

	Podľa § 86 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Vzhľadom na to, že obvinená povinnosť prispievať na výživu dcéry  dodatočne splnila a neplatenie výživného nemalo trvalo nepriaznivé následky na výchovu a výživu dcéry bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní  od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)                                                                                                                     

JUDr. Valéria Práznovská
prokurátorka